## Uredba o postupcima službenog obavješćivanja u području norma, tehničkih propisa i postupaka ocjenjivanja sukladnosti, te propisa o uslugama informacijskog društva

### NN 73/2008 (26.6.2008.), Uredba o postupcima službenog obavješćivanja u području norma, tehničkih propisa i postupaka ocjenjivanja sukladnosti, te propisa o uslugama informacijskog društva

# VLADA REPUBLIKE HRVATSKE

**2424**

Na temelju članka 15. Zakona o tehničkim zahtjevima za proizvode i ocjeni
sukladnosti (»Narodne novine«, br. 158/2003 i 79/2007), Vlada Republike Hrvatske
je na sjednici održanoj 20. lipnja 2008. godine donijela

## UREDBU

### O POSTUPCIMA SLUŽBENOG OBAVJEŠĆIVANJA U PODRUČJU NORMA, TEHNIČKIH PROPISA I POSTUPAKA OCJENJIVANJA SUKLADNOSTI, TE PROPISA O USLUGAMA INFORMACIJSKOG DRUŠTVA

I. OPĆE ODREDBE

Članak 1.

Ovom Uredbom se propisuje postupak službenog obavješćivanja u području norma,
tehničkih propisa i postupaka ocjenjivanja sukladnosti Sporazuma o tehničkim
zaprekama u trgovini i Sporazuma o primjeni sanitarnih i fitosanitarnih mjera
Svjetske trgovinske organizacije (u daljnjem tekstu: sporazum WTO/TBT i WTO/SPS),
odnosno postupak službenog obavješćivanja u području norma, tehničkih propisa te
propisa o uslugama informacijskog društva prema Europskoj uniji (u nastavku
teksta EU).

Članak 2.

Odredbe II. poglavlja ove Uredbe odgovarajuće se primjenjuju i kod postupaka
službenog obavješćivanja u okviru međunarodnih ugovora o uspostavi područja
slobodne trgovine, koji obvezuju Republiku Hrvatsku.

Članak 3.

U smislu ove Uredbe upotrebljavat će se ove definicije:
– proizvod je bilo koji predmet koji je projektiran i proizveden ili na koji
drugi način dobiven, neovisno o stupnju njegove prerade, te bilo koji
poljoprivredni proizvod, uključujući proizvod ribljeg podrijetla, a namijenjen
je stavljanju na tržište,
– ocjenjivanje sukladnosti proizvoda je svaka radnja koja se odnosi na izravno
ili neizravno utvrđivanje jesu li ispunjeni odgovarajući bitni zahtjevi utvrđeni
tehničkim propisima koji se odnose na određeni proizvod.

Članak 4.

(1) Središnje tijelo državne uprave (u daljnjem tekstu: nadležno tijelo) koje
priprema tehnički propis (u daljnjem tekstu: propis), postupak ocjenjivanja
sukladnosti odnosno sanitarni ili fitosanitarni propis, o tome obavještava
informacijsku središnjicu, u smislu odredaba stavaka 2. i 3. ovoga članka.
(2) Informacijska središnjica (u daljnjem tekstu: ISA) za provedbu službenog
obavješćivanja u smislu ove Uredbe, prema propisima EU, te za provedbu službenog
obavješćivanja prema sporazumu WTO/TBT i WTO/SPS i informiranja prema sporazumu
WTO/TBT, djeluje u okviru središnjeg tijela državne uprave, nadležnog za
gospodarstvo.
(3) Informacijska točka za provedbu službenog obavješćivanja u smislu ove Uredbe
prema sporazumu WTO/SPS, djeluje u okviru središnjeg tijela državne uprave
nadležnog za poljoprivredu.
(4) Informacijska točka (u daljnjem tekstu: ITA) za provedbu službenog
obavješćivanja u smislu ove Uredbe prema propisima EU, te za provedbu službenog
obavješćivanja prema sporazumu WTO/TBT u području normizacije, djeluje u okviru
nacionalnog normirnog tijela Republike Hrvatske (u nastavku teksta: nacionalno
normirno tijelo).

Članak 5.

(1) Nadležno tijelo iz članka 4. ove Uredbe u obavijesti koju dostavlja ISA-i
posebno navodi:
– zakonski temelj za pripremu norme, propisa, postupka ocjenjivanja sukladnosti,
– podatke o osobi zaduženoj za kontakte,
– podatke o proizvodima, odnosno uslugama koje su obuhvaćene propisima u
pripremi,
– ciljeve i razloge pripreme propisa,
– podatke o međunarodnim ili europskim normama, tehničkim propisima, europskim
direktivama ili preporukama koje čine temelj za propise, odnosno koji se odnose
na navedene proizvode, odnosno usluge,
– razloge za eventualno odstupanje od dokumenata iz stavka 1. podstavka 5. ovoga
članka,
– mišljenje o tome, treba li o prijedlogu propisa dostaviti službenu obavijest u
skladu s pravilima EU, odnosno u skladu s pravilima WTO-a.
(2) Obavijest se dostavlja na obrascu koji na prijedlog ISA-e propisuje ministar
središnjeg tijela državne uprave, nadležnog za gospodarstvo.
(3) Uz obavijest se prilaže i tekst prijedloga propisa u pripremi.

Članak 6.

(1) ISA će o prijedlogu propisa u pripremi obavijestiti nadležno tijelo u
djelokrugu službenog obavješćivanja prema EU. odnosno nadležno tijelo WTO-a.
(2) ISA će obavijestiti tijelo koje je nositelj propisa o roku u kojem ne smije
donijeti predmetni propis u skladu s odredbama iz članka 9. stavka 2., i članaka
25., 27., 28. i 30. ove Uredbe.
(3) Nacionalno normirno tijelo obavješćuje ISA-u o normama o kojima će se
provoditi službeno obavješćivanje.

Članak 7.

(1) Odredbe ove Uredbe, koje se odnose na pripremu i službeno obavješćivanje o
propisima primjenjuju se i na sve izmjene i dopune propisa.
(2) Ministar središnjeg tijela državne uprave nadležnog za gospodarstvo će na
prijedlog ISA-e Postupovnikom propisati način postupanja i suradnje ISA-e,
nadležnih tijela, informacijskih točaka, te način suradnje s gospodarskim
subjektima.

II. SLUŽBENO OBAVJEŠĆIVANJE PREMA SPORAZUMU WTO/TBT I WTO/SPS

*1. Opće odredbe*

Članak 8.

(1) Za potrebe poglavlja II. u ovoj će se Uredbi primjenjivati sljedeći nazivi i
definicije:
– norma je dokument donesen konsenzusom i odobren od priznatog tijela, čija
primjena nije obvezna, koji za opću i višekratnu uporabu daje pravila, upute ili
značajke za djelatnosti ili njihove rezultate, s ciljem postizanja najboljeg
stupnja uređenosti u danome kontekstu,
– nacrt norme je predložena norma koja je javno dostupna za raspravu, glasovanje
ili odobrenje,
– međunarodna norma je norma dostupna javnosti koju je prihvatilo koje
međunarodno tijelo za normizaciju,
– nacionalna norma je norma dostupna javnosti koju je prihvatilo koje nacionalno
normirno tijelo,
– tehnički propis je propis u kojemu se tehnički zahtjevi (ili postupci i
proizvodni procesi s njima u vezi) daju izravno ili upućivanjem na normu,
tehničku specifikaciju ili kodeks dobre prakse, ili pak uključivanjem sadržaja
tih dokumenata,
– sanitarni ili fitosanitarni propis je svaki propis koji se primjenjuje na
teritoriju države članice:
a) za zaštitu života i zdravlja životinja ili biljaka, od rizika koji nastaju
zbog unošenja, pojave ili širenja zaraza, bolesti i uzročnika bolesti,
b) za zaštitu života i zdravlja ljudi od rizika koji se pojavljuju u hrani zbog
aditiva, onečišćivača, toksina ili uzročnika bolesti,
c) za zaštitu života i zdravlja ljudi od rizika koji se pojavljuju zbog bolesti
koje prenose životinje, biljke ili njihovi proizvodi, ili zbog unošenja, pojave
ili širenja zaraza,
d) za zaštitu života i zdravlja ljudi od unošenja, pojave ili širenja zaraza.
(2) Nacionalno normirno tijelo u svom radu primjenjuje Kodeks dobre prakse za
normizaciju i o nacrtima norma iz svoga normizacijskog programa redovito
obavješćuje nadležno tijelo WTO-a.

*2. Službeno obavješćivanje prema Sporazumu WTO/TBT*
a) Službeno obavješćivanje o hrvatskim tehničkim propisima

Članak 9.

(1) ISA službeno obavješćuje tajništvo WTO-a o prijedlogu propisa putem Stalne
misije Republike Hrvatske pri Ujedinjenim narodima u Ženevi (u daljnjem tekstu:
misija).
(2) ISA istodobno obavješćuje nadležno tijelo da u roku od najmanje tri mjeseca
od dana kad je tajništvo WTO-a primilo obavijest, ne smije donijeti predmetni
propis.

Članak 10.

(1) Članice WTO-a dostavljaju ISA-i zahtjeve, mišljenja i pisane primjedbe, a
koja ih dostavlja nadležnom tijelu.
(2) ISA će zatražiti očitovanje na primjedbe nadležnog tijela iz stavka 1. ovog
članka iz kojeg mora biti razvidno hoće li primjedbe biti prihvaćene u cjelosti
ili djelomično kao i razlozi eventualnog neprihvaćanja.
(3) Nadležno tijelo će prijedloge propisa i odgovore na primjedbe članica WTO-a
dostaviti ISA-i na hrvatskom i engleskom jeziku.
(4) ISA će prijevod prijedloga propisa, odnosno odgovor žurno dostaviti članici
WTO-a koja je dostavila zahtjev, odnosno dala pisane primjedbe.

Članak 11.

Slijedom sporazuma WTO/TBT odredbe o postupku iz članaka 4. do 7., te članaka 9.
i 10. ove Uredbe primjenjuju se na odgovarajući način i na iznimno dopušteno
naknadno službeno obavješćivanje o već prihvaćenim propisima.
b) Službeno obavješćivanje o inozemnim tehničkim propisima

Članak 12.

(1) Službene obavijesti drugih članica WTO-a o njihovim pripremama propisa, u
smislu ove Uredbe, tajništvo WTO-a dostavlja misiji, koja ih dostavlja ISA-i, a
koja ih dalje dostavlja nadležnom tijelu.
(2) Službena obavijest se dostavlja onim gospodarskim subjektima koji to
zatraže.
(3) ISA može zahtijevati od informacijskog središta druge članice WTO-a dostavu
teksta prijedloga propisa, o kojem je dala službenu obavijest, odnosno dodatna
objašnjenja.

Članak 13.

(1) Ako je nadležno tijelo mišljenja da prihvaćanje propisa iz članka 12. ove
Uredbe o kojem je dobivena službena obavijest može izazvati neopravdane zapreke
u međunarodnoj trgovini, o tome obavještava ISA-u, obrazlaže svoje mišljenje i
predlaže izmjenu spornog propisa. Mišljenje mogu dostaviti i gospodarski
subjekti.
(2) Sva tijela i gospodarski subjekti iz stavka 1. ovog članka mogu predlagati
produljenje roka u kojem druga članica WTO-a donosi propis iz stavka 1. ovog
članka, kao i početak pregovora o njezinu sadržaju, u slučaju neprihvaćanja
prethodno dostavljenih pisanih primjedbi.
(3) Dostavljene primjedbe i prijedloge ISA dostavlja nadležnom tijelu, a po
potrebi i drugim subjektima iz stavka 1. ovoga članka.
(4) Nadležno tijelo, po donošenju odluke, putem ISA-e dostavlja pripremljene
materijale onoj članici WTO-a koja je službeno dostavila obavijest o prijedlogu
propisa.

*3. Službeno obavješćivanje prema Sporazumu WTO/SPS*
Članak 14.

U skladu sa sporazumom WTO/SPS provodi se službeno obavješćivanje o pripremi
sanitarnog ili fitosanitarnog propisa nadležnog tijela prema istom postupku kao
i službeno obavješćivanje prema sporazumu WTO/TBT, u skladu sa člancima 8. do
13. ovoga poglavlja.

III. SLUŽBENO OBAVJEŠĆIVANJE PREMA EUROPSKOJ UNIJI

*1. Opće odredbe*

Članak 15.

(1) Za potrebe poglavlja III. ove Uredbe primjenjivat će se sljedeći nazivi i
definicije:
– *usluga* je svaka usluga informacijskog društva koja se uz naknadu pruža na
daljinu, elektroničkim sredstvima i na individualni zahtjev korisnika usluge,
gdje za potrebe ove definicije:
a) na daljinu znači da se usluga pruža, a da stranke nisu istodobno nazočne,
b) elektroničkim sredstvima znači da se usluga od početka šalje i na odredištu
prima putem elektroničke opreme za obradu (uključujući digitalno sažimanje) i
pohranjivanje podataka, te da se u cjelini šalje, prenosi i prima žičano, radiom,
optičkim sredstvima ili drugim elektromagnetskim sredstvima,
c) na individualan zahtjev korisnika usluga znači da se usluga pruža prijenosom
podataka na individualan zahtjev.
– *tehnička specifikacija* je specifikacija sadržana u dokumentu koji utvrđuje
zahtijevane značajke proizvoda, kao što su razine kakvoće, radne značajke,
sigurnost i dimenzije, uključujući zahtjeve za proizvod, s obzirom na imena pod
kojima se prodaje, nazivlje, simbole, ispitivanja i metode ispitivanja,
pakiranja, označivanja ili obilježavanja, te postupke ocjenjivanja sukladnosti;
Naziv *tehnička specifikacija* također obuhvaća i proizvodne metode i procese koji
se upotrebljavaju za poljoprivredne proizvode, proizvode namijenjene prehrani
ljudi i hranidbi životinja, medicinske proizvode, te proizvodne metode i procese
koji se odnose na druge proizvode kad oni utječu na njihove značajke.
– *drugi zahtjevi* su zahtjevi, različiti od tehničkih specifikacija, koji su
utvrđeni za proizvod u svrhu zaštite, osobito zaštite potrošača ili okoliša,
koji utječu na životni vijek proizvoda nakon njegova stavljanja na tržište i/ili
u uporabu, kao što su uvjeti uporabe, recikliranja, ponovne uporabe ili
odlaganja u otpad, kad ti uvjeti mogu znatno utjecati na sastav ili narav
proizvoda ili na njegovo stavljanje na tržište i/ili uporabu,
– *propis o uslugama* je propis koji se odnosi na pokretanje i obavljanje
djelatnosti pružanja usluga u smislu podstavka 1. ovoga stavka, posebno propisi
koje se odnose na pružatelja usluga, usluge i primatelje usluga,
– U ovoj definiciji smatra se za propis:
a) da se posebno odnosi na usluge informacijskog društva kad je, uzimajući u
obzir njegov smisao i njegovu provedbu, poseban cilj i predmet svih ili nekih
njegovih pojedinačnih odredaba izričito i ciljano zakonsko uređivanje takvih
usluga,
b) da se posebno ne odnosi na usluge informacijskog društva, ako ono na te
usluge utječe samo neizravno ili usputno.
– *tehnički propisi* su tehničke specifikacije i drugi zahtjevi ili propisi o
uslugama, uključujući odgovarajuće upravne odredbe, čije je poštivanje obvezatno
u slučaju stavljanja na tržište, pružanja kakve usluge, osnivanja pružatelja
usluga ili uporabe u nekoj državi članici EU-e ili u njezinu većem dijelu te
zakoni ili propisi država članica EU-e, kojima se zabranjuje proizvodnja, uvoz,
stavljanje na tržište i/ili u uporabu kojeg proizvoda, ili se zabranjuje
pružanje ili uporaba koje usluge ili osnivanje pružatelja usluga;
– Tehničkim propisima se smatraju:
a) Zakoni, propisi ili upravne odredbe države članice EU koji upućuju na
tehničke specifikacije ili na druge zahtjeve ili na propise o uslugama ili na
pravila struke ili pravila prakse koji sami upućuju na tehničke specifikacije,
ili na druge zahtjeve ili propise o uslugama, a čije pridržavanje daje
pretpostavku o sukladnosti s obvezama propisanim zakonima, propisima ili
upravnim odredbama,
b) dragovoljni sporazumi u kojima je nadležno tijelo ugovorna strana, a kojima
se u javnom interesu postiže zadovoljavanje tehničkih ili drugih zahtjeva ili
propisa o uslugama, isključujući specifikacije sadržane u natječaju za javnu
nabavu,
c) tehničke specifikacije ili druge zahtjeve ili propise o uslugama povezane s
proračunskim ili financijskim mjerama koje utječu na potrošnju proizvoda ili
usluga time što potiču usklađenost s tim tehničkim specifikacijama ili s drugim
zahtjevima ili propisima o uslugama, ne uključuju tehničke specifikacije ili
druge zahtjeve ili propise o uslugama povezane s nacionalnim sustavima socijalne
sigurnosti.
– *prijedlog tehničkog propisa* je tekst tehničke specifikacije ili drugog
zahtjeva ili propisa o uslugama, uključujući upravne odredbe, izrađen s ciljem
da se donese kao tehnički propis, a koji je u fazi izrade u kojoj su još moguće
bitne izmjene i dopune,
– *norma* je tehnička specifikacija koju je za višekratnu ili stalnu primjenu
odobrilo priznato tijelo za normizaciju, čija primjena nije obvezna, a koja je
jedno od sljedećeg:
a) međunarodna norma: norma koju je donijelo neko međunarodno tijelo za
normizaciju i koja je dostupna javnosti,
b) europska norma: norma dostupna javnosti koju je prihvatilo koje europsko
tijelo za normizaciju.
c) nacionalna norma: norma koju je donijelo neko nacionalno normirno tijelo i
koja je dostupna javnosti.
– *nacrt norme* je dokument koji sadrži tekst tehničkih specifikacija u vezi s
dotičnim predmetom i koji se namjerava donijeti u skladu s postupkom nacionalne
normizacije, a u obliku koji je poprimio nakon pripremnog rada i u kojemu se razašilje javnosti radi stavljanja primjedaba ili proučavanja,
– *hrvatska norma* je norma dostupna javnosti koju je prihvatilo hrvatsko
nacionalno normirno tijelo,
– *normizacijski program* je program rada nekoga priznatog tijela za normizaciju u
kojemu su popisani predmeti na čijoj se normizaciji radi,
– *europsko tijelo za normizaciju* je jedno od tijela navedenih u dodatku I. ove
Uredbe,
– *nacionalno normirno tijelo* je neko od tijela navedenih u dodatku II. ove
Uredbe.
(2) Primjeri usluga koje ne propisuje članak 15. ove Uredbe navedeni su u
dodatku III. ove Uredbe.

Članak 16.

(1) Poglavlje III. ove Uredbe ne odnosi se na:
– usluge emitiranja radijskih i
– televizijskih programa, što obuhvaća početni prijenos i/ili objavljivanje
sadržaja televizijskih programa namijenjenih javnosti, žičnim ili bežičnim
putem, uključujući i satelitski prijenos, u kodiranom ili nekodiranom obliku.
Ove usluge obuhvaćaju i oblike međusobnog posredovanja ili razmjene radijskih i
televizijskih programskih sadržaja između pojedinih nakladnika u svrhu njihova
priopćavanja javnosti. Prijenos ne obuhvaća komunikacijske usluge pružanja
pojedinih informacija ili drugih poruka na pojedinačni zahtjev, kao što su
kopiranje na daljinu (telekopiranje), elektroničke baze podataka i druge slične
usluge.
– propisi koji su uključeni u zakonodavstvo EU-e u području elektroničkih
komunikacijskih mreža i usluga, što je uređeno usklađenim propisima o
elektroničkim komunikacijama,
– propisi o pitanjima koja su uključena u zakonodavstvo EU-e u području
financijskih usluga (npr. investicijske usluge, poslovi osiguranja i
reosiguranja, bankovne usluge, poslovi vezani za mirovinske fondove i dr.).
(2) Ova Uredba se ne primjenjuje za propise koji se odnose na regulirana tržišta
ili na druga tržišta ili tijela koja obavljaju funkcije prebijanja ili
poravnanja za ta tržišta.

*2. Službeno obavješćivanje o hrvatskim nacionalnim normama*
Članak 17.

(1) U skladu sa člancima 4. do 7. ove Uredbe nacionalno normirno tijelo službeno
obavještava ISA-u, EK-u, europska tijela za normizaciju i nacionalna normirna
tijela iz dodataka I. i II. ove Uredbe da je u svoj normizacijski program
uključilo pripremu odnosno izmjenu određene nacionalne norme, osim ako se radi o
prihvaćanju nacionalne norme koja je istovjetna ili istovrijedna kojoj
međunarodnoj odnosno europskoj normi.
(2) U službenoj obavijesti o nacionalnoj normi iz stavka 1. ovog članka, posebno
se navodi:
– je li ta norma prerađena međunarodna norma,
– nova nacionalna norma,
– izmjena postojeće nacionalne norme.
(3) Nacionalno normirno tijelo će dostaviti EK svoj normizacijski program ili
izvod iz normizacijskog programa na njezin zahtjev.

Članak 18.

(1) Nacionalno normirno tijelo će na zahtjev EK-e odnosno tijela za normizaciju
navedenih u dodacima I. i II. ove Uredbe dostaviti nacrte hrvatskih norma iz
članka 17. ove Uredbe i obavijestiti njih i ISA-u o mjerama poduzetim u vezi s
bilo kojom njihovom primjedbom povezanom s tim nacrtima.
(2) Nacionalno normirno tijelo će na zahtjev nacionalnih normirnih tijela
navedenih u dodatku II. omogućiti njihovo uključivanje u svoj normizacijski rad.
(3) Nacionalno normirno tijelo neće se protiviti raspravi o predmetima
normizacije iz svog normizacijskog programa na europskoj razini u skladu s
pravilima koja su utvrdila europska tijela za normizaciju.
(4) Nacionalno normirno tijelo neće poduzimati nikakve mjere koje bi mogle
štetiti usklađivanju norma na europskoj razini, a posebno neće objaviti novu ili
izmijenjenu hrvatsku normu koja nije potpuno u skladu s odgovarajućom postojećom
europskom normom.

Članak 19.

Nacionalno normirno tijelo neće prihvatiti hrvatsku normu za predmet za koji ne
postoji europska norma o kojoj nije obavijestila EK u skladu sa člankom 17. ove
Uredbe i tijela za normizaciju navedena u dodacima I. i II.

Članak 20.

(1) Odredbe iz ovoga članka ne odnose se na normizacijski rad koji nacionalno
normirno tijelo obavlja na zahtjev tijela državne uprave u svrhu donošenja
tehničkoga propisa.
(2) Obavijesti o nacrtima tehničkih propisa iz članka 18. ove Uredbe dostavljaju
se EK u skladu sa člancima 21. do 32. ove Uredbe.

*3. Službeno obavješćivanje o hrvatskim tehničkim propisima*
Članak 21.

Odredbe članaka 22. do 31. ovoga poglavlja ne primjenjuju se na zakone, propise
i upravne odredbe kojima nadležna tijela:
– usklađuju propise s propisima EU što ima za posljedicu prihvaćanje tehničkih
specifikacija ili prihvaćanje propisa o uslugama,
– ispunjavaju obveze iz međunarodnih ugovora koji imaju za posljedicu
prihvaćanje zajedničkih tehničkih specifikacija ili propisa o uslugama u EU,
– primjenjuju zaštitne odredbe koje su predviđene propisom EU,
– primjenjuju izvanredne mjere u skladu sa Zakonom o općoj sigurnosti proizvoda
(»Narodne novine«, br. 158/2003 i 107/2007),
– izvršavaju presudu Europskog suda pravde,
– mijenjaju ili dopunjuju tehnički propis zbog zapreka trgovini ili propise o
uslugama zbog zapreka slobodnom kretanju usluga ili slobodi osnivanja pružatelja
usluga, a u skladu sa zahtjevima EK.

Članak 22.

(1) Kad nadležno tijelo donese propis, u skladu s ovom Uredbom, uz taj propis
navodi da su u postupku njegova donošenja primjenjene sve odredbe o postupku
obavješćivanja u području norma, tehničkih propisa i postupaka ocjenjivanja
sukladnosti, te propisa o uslugama informacijskog društva.
(2) Obavijest iz stavka 1. ovog članka se objavljuje u »Narodnim novinama«.
(3) Ako prijedlog propisa predstavlja dio odredbi o kojima treba obavijestiti EK
u pripremnoj fazi na temelju nekog drugog hrvatskog propisa ili propisa EU,
nadležno tijelo može dati službenu obavijest na temelju toga propisa, pod
uvjetom da izričito navede da predmetna službena obavijest predstavlja i
službenu obavijest o punoj primjeni pravnog sustava EU.

Članak 23.

(1) U skladu sa člancima 5. do 7. ove Uredbe, nadležno tijelo, koje priprema
propis, putem ISA-e, dostavlja prijedlog propisa EK. Uz prijedlog propisa se
prilaže objašnjenje o razlozima za donošenje propisa.
(2) Postupak u smislu stavka 1. ovoga članka nije potreban ako prijedlog propisa
predstavlja u cijelosti prijenos teksta međunarodne ili europske norme, u kojem
je slučaju dovoljna obavijest o odgovarajućoj normi.
(3) Nadležno tijelo ponovno dostavlja prijedlog propisa ako u prijedlogu učini
izmjene koje znatno mijenjaju područje primjene, skraćuju prvotno predviđene
rokove primjene, dodaju specifikacije ili zahtjeve, ili pooštravaju zahtjeve.
(4) Ako je potrebno za ocjenu posljedica prijedloga propisa iz stavka 1. ovoga
članka i ako to nije učinjeno u eventualnom prethodnom izvješću, nadležno tijelo
istodobno dostavlja i tekst propisa koji čine pravni okvir u kojem će djelovati
predloženi propis.
(5) Podaci dostavljeni u smislu odredaba ovog članka nisu povjerljivi, osim ako
to posebno zahtijeva i obrazloži nadležno tijelo.

Članak 24.

(1) Ako prijedlog propisa zahtijeva ograničenje pri stavljanju na tržište i/ili
uporabu određene kemijske tvari, pripravka ili proizvoda radi zaštite zdravlja,
potrošača i okoliša, nadležno tijelo mora EK dostaviti sve važnije podatke koji
se na njih odnose i na poznate i raspoložive zamjene za koje se ti podaci
navode.
(2) Nadležno tijelo mora, osim podataka iz stavka 1. ovog članka, obavijestiti o
očekivanom učinku prijedloga propisa na javno zdravlje te na zaštitu potrošača i
okoliša zajedno s analizom rizika obavljenom u skladu s općim načelima i
propisima za ocjenu rizika kod postojećih, odnosno novih kemijskih tvari.
(3) Nadležno tijelo putem ISA-e dostavlja EK tekst prijedloga propisa.
(4) Propis mora sadržavati upućivanje na ovu Uredbu tj. da je o prijedlogu istog
propisa obaviještena EK sukladno odredbama ove Uredbe.

Članak 25.

Nadležno tijelo mora odgoditi donošenje tehničkog propisa na rok tri mjeseca od
dana kad je EK primila obavijest iz članka 23. ove Uredbe.

Članak 26.

Ako EK ili koja od država članica EU dostavi obavijest s primjedbama na
prijedlog propisa, nadležno tijelo ih u daljnjoj pripremi propisa obrađuje.

Članak 27.

(1) Ako EK ili koja država članica EU u roku od tri mjeseca od dana kad je EK
primila obavijest iz članka 23. ove Uredbe, dostavi mišljenje s obrazloženjem o
tome da bi predviđeni propis mogao predstavljati zapreku slobodnom kretanju roba
na unutarnjem tržištu, nadležno tijelo će:
– odgoditi donošenje prijedloga propisa u obliku dragovoljnog sporazuma iz
članka 15. stavak 1. podstavak 7. točka b) ove Uredbe na rok od četiri mjeseca,
– odgoditi donošenje predmetnog prijedloga propisa na rok od šest mjeseci bez
obzira na odredbe članka 30. ove Uredbe.
(2) Na propise koji se odnose na odredbe o uslugama ne primjenjuju se odredbe iz
stavka 1. podstavka 2. ovoga članka.

Članak 28.

Ako u roku tri mjeseca od dana kad je EK primila obavijest, sukladno članku 23.
ove Uredbe, EK ili koja država članica EU dostavi detaljno mišljenje da bi
propis mogao stvarati zapreke slobodnom kretanju usluga ili slobodi osnivanja
pružatelja usluga na unutarnjem tržištu, nadležno tijelo će odgoditi donošenje
prijedloga propisa na četiri mjeseca bez obzira na odredbe članka 30. stavka 1.
podstavka 2. i članka 30. stavka 2. ove Uredbe.

Članak 29.

(1) Nadležno tijelo mora preko ISA-e izvješćivati EK-u o mjerama i propisima
koje namjerava prihvatiti temeljem primljenog mišljenja iz članka 27. i 28. ove
Uredbe.
(2) Za propise o uslugama nadležno tijelo mora, kad je to primjereno, navesti
razloge zbog kojih nije moglo prihvatiti primljena mišljenja.
(3) Odredbe članaka 29. i 30. ove Uredbe ne odnose se na dragovoljne sporazume
iz članka 15. stavka 1. podstavka 7. točke b) i tehničke specifikacije ili druge
zahtjeve iz članka 15. stavka 1. podstavka 7. točke c) ove Uredbe.

Članak 30.

(1) Nadležno tijelo mora odgoditi donošenje prijedloga propisa dvanaest mjeseci
od dana kad je EK primila obavijesti iz članka 23. ove Uredbe, ako EK u roku od
tri mjeseca od toga dana objavi:
– namjeru da će predlagati ili prihvatiti direktivu, uredbu ili odluku na istom
području,
– da je utvrdila da se prijedlog propisa odnosi na predmet koji obrađuje
prijedlog direktive, uredbe ili odluke koja je predložena Vijeću Europske unije
(u daljnjem tekstu: Vijeće EU).
(2) Odredba stavka 1. podstavka 2. ovog članka ne primjenjuju se na propise o
uslugama.
(3) Ako Vijeće EU prihvati zajedničko stajalište tijekom roka mirovanja iz
stavka 1. ovoga članka, potrebno je, uzimajući u obzir odredbe iz članka 31. ove
Uredbe, produljiti na osamnaest mjeseci.

Članak 31.

Obveze iz članka 30. ove Uredbe prestaju kad:
– EK obavijesti Republiku Hrvatsku da ne namjerava predlagati ili prihvatiti
obvezujući propis EU,
– EK obavijesti Republiku Hrvatsku o povlačenju svojega nacrta prijedloga ili
prijedloga propisa,
– EK ili Vijeće EU prihvati obvezujući propis EU.

Članak 32.

(1) Odredbe članaka 25. do 30. ove Uredbe neće se primijeniti:
– u slučajevima uzrokovanim ozbiljnim i nepredvidivim okolnostima koji se odnose
na zaštitu javnog zdravlja ili sigurnosti, zaštitu životinja ili zaštitu
biljaka, a kod propisa o uslugama, također zbog državne politike, osobito
zaštite maloljetnih osoba, nadležno će tijelo žurno donijeti i primijeniti
propis, ili
– u slučajevima uzrokovanim ozbiljnim okolnostima koji se odnose na zaštitu
sigurnosti i cjelovitosti financijskog sustava, osobito na zaštitu štediša,
investitora i osiguranih osoba, nadležno tijelo će žurno donijeti i primijeniti
propise o financijskim uslugama.
(2) U obavijesti iz članka 23. ove Uredbe nadležno tijelo mora navesti razloge
koji opravdavaju žurnost poduzetih mjera.

*4. Službeno obavješćivanje o inozemnim tehničkim propisima*
Članak 33.

(1) U skladu sa člancima 12. i 13. ove Uredbe, ISA o primljenim službenim
obavijestima o prijedlozima propisa država članica EU, odnosno njihovih
normirnih tijela, obavještava nadležno tijelo u Republici Hrvatskoj, osim
odredbi o produljenju roka i međudržavnim pregovorima. Pri dostavi mogućih
primjedaba na prijedloge propisa, primjenjuje se rok od tri mjeseca iz članka
27. ove Uredbe.
(2) Ako je država članica EU sadržaj prijedloga propisa o kojem je dala službenu
obavijest označila kao povjerljiv, tijela državne uprave koja sudjeluju u
raspravi o tom prijedlogu propisa smiju u stručni rad uključiti fizičke i pravne
osobe iz privatnog sektora samo uz provedbu posebnih mjera za osiguravanje
zaštite tajnosti.
(3) Moguća obrazložena mišljenja smiju se odnositi samo na značajke koje bi
mogle biti zapreka u trgovini, a moguća obrazložena mišljenja o uslugama smiju
se odnositi samo na slobodno kretanje usluge ili slobodu osnivanja pružatelja
usluga, a ne na fiskalne ili financijske značajke tih mjera.
(4) Moguća obrazloženja mišljenja o prijedlogu propisa koji sadrži odredbe o
uslugama, ne smiju se odnositi na mjere kulturne politike, posebno na području
audiovizualnih djelatnosti, koje države članice EU mogu donijeti u skladu sa
svojim zakonodavstvom, uzimajući u obzir njihovu jezičnu različitost, njihove
posebne nacionalne i regionalne značajke i njihovo kulturno nasljeđe.

IV. PRIJELAZNE I ZAVRŠNE ODREDBE

Članak 34.

Ova se Uredba ne odnosi na one propise koje se prema Ugovoru o Europskoj
Zajednici smatraju potrebnim radi zaštite ljudi, osobito radnika, pri uporabi
proizvoda, a pod uvjetom da ti propisi ne utječu na proizvode.

Članak 35.

(1) Sastavni dio ove Uredbe čine Dodaci I. – III.
(2) Stanje propisa i tijela iz dodataka iz stavka 1. ovog članka, te njihove
izmjene i dopune ažurira po službenoj dužnosti središnje tijelo državne uprave
nadležno za gospodarstvo.

Članak 36.

Ova Uredba stupa na snagu danom objave u »Narodnim novinama«, osim odredbi
poglavlja III. ove Uredbe koje stupaju na snagu s danom pristupanja Republike
Hrvatske Europskoj uniji.

Klasa: 383-01/08-03/01
Urbroj: 5030105-08-1
Zagreb, 20. lipnja 2008.

Predsjednik
**dr. sc. Ivo Sanader,** v. r.

DODATAK I.

EUROPSKA TIJELA ZA NORMIZACIJU IZ ČLANKA 17. STAVKA 1. OVE UREDBE

1. CEN
2. CENELEC
3. ETSI

DODATAK II.

NACIONALNA NORMIRNA TIJELA IZ ČLANKA 17. STAVKA 1. OVE UREDBE

**1. Kraljevina Belgija**IBN/BIN
CEB/BEC
**2. Kraljevina Danska**DS
NTA
**3. Savezna Republika Njemačka**DIN
DKE
**4. Helenska Republika Grčka**ELOT
**5. Kraljevina Španjolska**AENOR
**6. Republika Francuska**AFNOR
UTE
**7. Irska**NSAI
ETCI
**8. Republika Italija**UNI
CEI
**9. Veliko Vojvodstvo Luksemburg**ITM
SEE
**10. Kraljevina Nizozemska**NNI
NEC
**11. Republika Austrija**ONI
OVE
**12. Portugal**IPQ
**13. Ujedinjeno Kraljevstvo Velike Britanije i Sjeverne Irske**BSI
BEC
**14. Republika Finska**SFS
THK/TFC
SESKO
**15. Kraljevina Švedska**SIS
SEK
ITS
**16. Republika Cipar**CYS
**17. Republika Češka**CSNI
**18. Republika Estonija**EVS
**19. Republika Latvija**LVS
**20. Litva**LST
**21. Republika Mađarska**MSZT
**22. Republika Malta**MSA
**23. Republika Poljska**PKN
**24. Republika Slovačka**SUTN
**25. Republika Slovenija**SIST
**26. Republika Bugarska**BDS
**27. Rumunjska**ASRO

DODATAK III.

PRIMJERI USLUGA KOJE NE PROPISUJE ČLANAK 15. OVE UREDBE

Ovom definicijom nisu obuhvaćene sljedeće usluge:
(1) Usluge koje se pružaju uz fizičku prisutnost pružatelja i primatelja, čak i
ako se pritom koriste elektronički uređaji:
– liječnički pregledi ili liječenje u kirurškoj ambulanti pomoću elektroničke
opreme, kada je pacijent fizički prisutan,
– konzultiranje elektroničkog kataloga u trgovini s korisnikom na licu mjesta,
– rezerviranje zrakoplovnih karata u putničkoj agenciji u fizičkoj prisutnosti
korisnika, pomoću umreženih računala,
– elektroničke igre koje su dostupne u video-galeriji u kojoj je korisnik
fizički prisutan.
(2) Usluge materijalnog sadržaja, premda pružene putem elektroničkog uređaja:
– automatske naprave za izdavanje gotovine ili karata (novčanica, voznih
karata),
– naplaćivanje korištenja pristupa cestovnim mrežama, parkiralištima, itd., čak
i ako se koriste elektronički uređaji za kontrolu ulaza/izlaza kako bi se
osiguralo propisno plaćanje.
(3) Izvanlinijske usluge: distribucija CD-ova ili softvera na disketama.
(4) Usluge koje se ne osiguravaju putem elektroničkih sustava obrade i/ili
pohranjivanja:
– javne govorne usluge,
– usluge telefaksa/teleksa,
– usluge pružene putem javne govorne usluge ili telefaksa,
– konzultiranje liječnika putem telefona/telefaksa,
– konzultiranje odvjetnika putem telefona/telefaksa,
– izravno kupovanje telefonom/telefaksom.
(5) Usluge koje se pružaju putem prijenosa podataka bez individualnog,
pojedinačnog zahtjeva za prijam od strane neograničenog broja pojedinačnih
primatelja (jednostruki do višestruki prijenos):
– usluge emitiranja radijskih i televizijskih programa (uključujući usluge na
paravideu, na zahtjev),
– (televizijski) teletekst.

Uredba, NN 73/2008-2424
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)